Урысей — си Хэку!
Апхуэдэ фIэщыгъэ зиIэ, щIыналъэ хэкупсэ уэрэдым и фестиваль иджыблагъэ щекIуэкIащ Бахъсэн районым. Ислъэмей къуажэм дэт курыт школ №3-м къыщызэрагъэпэща а зэхыхьэм хэтащ щIыпIэм и еджапIэ 22-м къикIа ныбжьыщIэ 500-м щIигъу.
Фестивалым школакIуэхэм щагъэзэщIащ Хэкум, мамырыгъэм, ТекIуэныгъэ иным теухуа уэрэдхэр. Утыкум къихьэ сабийхэм я зыIыгъыкIэм, уэрэдхэр зэрагъэзащIэ щIыкIэм къыбгурагъаIуэрт а ныбжьыщIэхэм гурэ псэкIэ зыхащIэ гурыщIэхэр. Нэрылъагъут абыхэм щалъхуа республикэр, къэралыр фIыуэ зэралъагъур, хуей хъумэ, абыхэм къащхьэщыжыну зэрыхьэзырыр.
Щэнхабзэ зэхыхьэм къыхузэрагъэпэщат къэпщытакIуэ гупи. Абы хэтхэр набдзэгубдзаплъэу едэIуащ икIи якIэлъыплъащ утыкум къихьэ дэтхэнэми. Фестивалым кърикIуахэр къапщытэжа нэужь, Гран-при саугъэтыр лъагъэсащ Ислъэмей къуажэм дэт курыт школ №1-м и уэрэджыIакIуэ гупым. Япэ увыпIэр къахьащ Шэфий Хьэчим и цIэр зэрихьэу Зеикъуэ къуажэм дэт курыт школым къикIа уэрэджыIакIуэхэм. 2-нэ увыпIэр зэдагуэшащ Ислъэмей къуажэм дэт курыт школ №3-мрэ Зеикъуэ дэт курыт школ №4-мрэ я уэрэджыIакIуэ ныбжьыщIэхэм. Ещанэ увыпIэр хуагъэфэщащ Къулъкъужын Ищхъэрэ жылэм дэт курыт школ №3-мрэ Крем-Константиновское къуажэм и курыт школымрэ къикIа сабий гупхэм. Зэпеуэм и лауреат хъуащ Куэтэншы ТIалэ и цIэр зэрихьэу ХьэтIохъущыкъуей жылэм дэт курыт школ №3-м, Ныр Зубер и цIэр зэрихьэу Къулъкъужын Ищхъэрэм дэт курыт еджапIэ №4-м, Къулъкъужын Ипщэм дэт курыт школ №1-м я сабий творческэ гупхэр.
Хэкупсэ уэрэдхэр гъэзэщIэнымкIэ щIыналъэ фестивалым щытекIуахэми абы и лауреат хъуахэми хуагъэфэщащ егъэджэныгъэмкIэ район IэнатIэм къыбгъэдэкI щIыхь тхылъхэмрэ саугъэтхэмрэ. Зэхуэсыр къызэзыгъэпэщахэм зэрыжаIамкIэ, апхуэдэ Iуэхугъуэхэр сэбэпышхуэ мэхъу къытщIэхъуэ щIэблэр хэкупсэу гъэсэнымкIэ.
КЪАРДЭН Маритэ.
